पाएं अपने शहर की ताज़ा ख़बरें और फ्री ई-पेपरडाउनलोड करें
25 अप्रैल के बाद से मई तक 600 से अधिक शादियां होना थीं। इनमें से अधिकतर 1 मई के बाद ग्रामीण क्षेत्रों में थीं। संक्रमण बढ़ने से कई परिवार स्वत: ही शादियां अगले साल तक टाल रहे हैं। अब तक 250 निरस्त हो चुकी हैं। इसी बीच कुछ परिवार जागरूकता का परिचय दे रहे हैं और गिने-चुने लोगों की मौजूदगी में विवाह की रस्में अदा कर रहे हैं। इस बार कोराेना की दूसरी लहर ज्यादा खतरनाक साबित हो रही है। जिनकी शादियां मई में होना थीं वे 30 अप्रैल तक लॉकडाउन खत्म होने की उम्मीद कर रहे थे। अब संक्रमित मरीजों की संख्या बढ़ने के साथ ही मृत्युदर भी बढ़ती जा रही है। यही कारण है कि अब मई में होने वाली शादियां परिवार टाल रहे हैं। अब सिर्फ घरों में होने वाली शादियां हो रही हैं। जनवरी के बाद शादी जैसे शुभ कार्यों के लिए कोई खास मुहूर्त नहीं हाेने के कारण लोग अप्रैल-जून के इंतजार में थे। ज्यादातर ने इन्हीं महीनों में अपना कार्यक्रम तय कर सारी तैयारियां की थीं लेकिन अब कोरोना व प्रशासन की सख्ती से आयोजकों का मूड बदलने लगा है।
पुत्री को पहनाया मास्क..., कहा : शादी होने तक मत उतारना
स्वास्थ्य विभाग में कार्यरत शैलेंद्र दवे की पुत्री शिवानी का विवाह रविवार है। बारात में सिर्फ 10 लोग आए बाकी घर-परिवार के हैं। ऐसे में 20 लोगांे की मौजूदगी में विवाह होगा। चूंकि दवे खुद स्वास्थ्य विभाग से जुड़े हैं और कोरोना को लेकर जागरूक भी हैं। जब शिवानी एक रस्म में शामिल हो रही थीं तो उन्होंने अपने हाथों से बेटी को मास्क पहनाया और कहा कि जब तक शादी नहीं हो जाती तब तक मास्क को मत उतारना। वहीं गिनती के मेहमानों के बीच डिस्टेंसिंग की व्यवस्था बनाए रखी। दवे ने कहा कि कोरोना से बचाव का तरीका जागरूकता है इसलिए जागरूक बनें और स्वस्थ रहें।
पहले निमंत्रण, अब न आने की मनुहार
कोविड-19 के तहत शुरुआत में जगह के मान से एक समय में 100 से 200 लोगांे की मौजूदगी में शादी करने की छूट। बाद में 50 सीमित लोगांे के बीच शादी की रस्मों की छूट, अब वर-वधूपक्ष के 10-10 लोगांे के बीच शादी होने की छूट ने लोगांे के अरमानों पर पानी फेर दिया है। अब लोग खुद अपने मन से सबकुछ मना कर रहे हैं। पहले लोगांे ने रिश्तेदारों को निमंत्रण देकर आमंत्रित किया था। अब वे फोन कर न आने की मनुहार कर रहे हैं। परिवारों का कहना है कि महीनेभर पहले 200 से 500 लोगों को पत्रिकाएं बांटी थीं। अब बंदिशों के चलते न आने की मनुहार कर रहे हैं।
3 महीने में शादियों के मुहूर्त
मई – 1, 2, 7, 8, 9, 13, 14, 21, 22, 23, 24, 26, 28, 29, 30 जून – 3, 4, 5, 20, 22, 23, 24 जुलाई – 1, 2, 7, 13, 15
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn